Adunarea procurorilor din Parchetul general a decis să susțină protestele procurorilor din țară împotriva OUG pe justiție / Au votat împotrivă procurorii din Secția de investigare a magistraților, Gheorghe Stan și Adina Florea

Adunarea generală a procurorilor din cadrul Parchetului General a decis luni, prin vot, că este de acord cu protestele procurorilor din țară și că susține punctul de vedere al Secției pentru procurori din cadrul CSM, au declarat pentru G4Media.ro surse judiciare.

Au votat împotriva acestei decizii șeful Secției speciale de investigare a magistraților, Gheorghe Stan, procurorii Adina Florea și Elena Iordache.

Tot luni, Direcția de Investigare a Infracțiunilor de Criminalitate Organizată și Terorism (DIICOT) a decis ca începând de marți să își suspende activitatea până pe 8 martie în semn de protest față de ordonanța de urgență de modificare a legilor justiției, adoptată săptămâna trecută de Guvern, a anunțat instituția printr-un comunicat de presă.

Potrivit deciziei, procurorii DIICOT vor nu vor lucra în intervalul orar 8:00 – 12:00, începând cu 26 februarie și până pe 8 martie. În acest interval de timp vor fi soluționate doar urgențele, respectiv cauzele cu arestați sau alte situații operative ce nu suporta amânare (detalii aici).

De asemenea, Plenul Consiliului Superior al Magistraturii (CSM) a hotărât luni transmiterea unei solicitări către Guvern în vederea abrogării Ordonanţei de Urgenţă de modificare a legilor justiției, cu excepţia dispoziţiilor care au fost adoptate ca urmare a sesizării CSM, se arată într-un comunicat al instituției. Decizia a fost luată cu 12 voturi ”pentru”, 3 voturi ”împotrivă” și un vot nul, mai precizează sursa citată (detalii aici).